Уэрэдымрэ макъамэмрэ зи Iэпэгъу
Къэбэрдей-Балъкъэр, Къэрэшей-Шэрджэс, Адыгэ, Ингуш, Осетие Ипщэ республикэхэм я цIыху-бэ артисткэ Сокъур Ольгэ ди республикэм и мызакъуэу, адыгэ щыпсэу хамэ щIыпIэхэми фIыуэ щалъэгъуа уэрэджыIакIуэщ. Гуапэщ цIыхубэр зи лэжьыгъэхэм дихьэха, зи уэрэдхэр псынщIэу япхъуатэ бзылъхугъэм куэдым я гукъыдэжым зэрыхигъахъуэр, дэрэжэгъуэ зэраритыр. Нэхъыщхьэращи, Сокъур Ольгэ республикэм и макъамэ гъуазджэмрэ щэнхабзэмрэ хэлъхьэныгъэфIхэр хуещI.
ЖЭМТХЬЭЛЭ къуажэм щыщ Сокъур Хьэбалэрэ Зеикъуэ къыдэкIа Абазэ Мелихъанрэ къащIэхъуа щIалэмрэ (Олег) хъыджэбзитIымрэ (Ольгэрэ Людэрэ) адыгэ хабзэм, хьэл-щэн дахэм, щэнхабзэм, гъуазджэм щIапIыкIащ.
Ольгэ и унагъуэм щымащIэтэкъым зыдэплъеин. Хьэбалэ гитарэ еуэу уэрэд жиIэн фIэфI дыдэт, Мелихъани Нарткъалэ АТП-м и хорым уэрэд щыжиIэрт, Олеги Люди макъамэм дихьэххэрт. Аращ сабийуэ уэрэд жыIэныр Iэпэгъу зыщIа Ольгэ къыхиха IэщIагъэр и Iыхьлыхэм къыщIыдаIыгъари. КъыдамыIыгъынкIи Iэмал иIэтэкъым, сыту жыпIэмэ школым щеджа зэманым и нэхъыбэр актовэ пэшым щигъэкIуат, хъыджэбзыр апхуэдизкIэ уэрэд жыIэным зыIэпишати. Уэрэдымрэ макъамэмрэ апхуэдизу ятхьэкъуа, ахэр Iэпэгъу зыхуэхъуа пщащэр а IэщIагъэм къызэрыхуигъэщIам шэч хэлътэкъым.
Курыт еджапIэр къиуха нэужь, Ольгэ Налшык дэт Музыкэ училищэм уэрэд жыIэнымкIэ и къудамэм щIэтIысхьащ. Япэу уэрэд жиIэн зэрыщIидзар урысыбзэми, училищэм и егъэджакIуэ Гергоковэ Тамарэ адыгэбзэкIи иригъэсащ. Иджы балъкъэрыбзэкIэ, къумыкъубзэкIэ, осетиныбзэкIэ, хьэрыпыбзэкIэ, тыркубзэкIэ, абазэбзэкIэ, нэгъуэщI бзэ куэдкIи уэрэд жеIэ.
Училищэр къиуха нэужь, Ольгэ ди республикэм и къэрал телерадиокомпанием щылэжьащ. Уэрэдымрэ къафэмкIэ Къэбэрдей-Балъкъэр къэрал ансамблым хэтуи и закъуэуи Ольгэ уэрэд жиIэу щытащ. ЦIыху 30 — 35-рэ зыхэт радиокомитетым и хорым Ольгэ щадэлэжьащ Пщыгъуэш Юрэ, Мэремыкъуэ Хъусен, Джыназ Нурбий, Багъ Любэ, КIасэ Майе, Наймановэ Iэсият, Уэтэр МуIэед, Сосмакъ Валентинэ, Мамбэт Мадинэ сымэ. Радиомрэ телевиденэмрэ я хорыр 1998 гъэм щызэхуащIыжам уэрэджыIакIуэ куэд IэнатIэншэу къэнащ. Музыкэ театрым кIуаи къахэкIащ. И закъуэу лэжьэн щыщIидзэм, Ольгэ Iэмал иIэ хъуащ езыр зыхуей уэрэдхэр игъэзэщIэну. Къыхэгъэщыпхъэщ, Музыкэ театрым иджыри зэгурыIуэныгъэкIэ зэрыдэлажьэр, концерт, гуфIэгъуэ зэхыхьэхэм зэрырагъэблагъэр.
Сокъурым Iэмал игъуэтащ щIыпIэ куэдым концерт щитыну. Ар зи фIыщIэу Ольгэ къилъытэр Дунейпсо Арткомитетым и унафэщIым и къуэдзэ, Дунейпсо Арткомитетым Кавказ Ищхъэрэм щиIэ къудамэм и унафэщI Бетыгъуэн Iэуесщ. Ольгэ ирагъэблэгъащ Сирием, Иорданием, Тыркум, Франджым, Германием, Италием, Грецием, Иракым, Чехием, Словакием, Америкэм и Штат Зэгуэтхэм, Израилым и Рихьэние адыгэ къуажэм, нэгъуэщI щIыналъэ куэдым. Абы гуапэ щыхъуащ а щIыналъэхэм куэду щып-сэу ди лъэпкъэгъухэр екIуу къызэрыIущIар, адыгэ уэрэдыжьхэм нобэр къыздэсым пщIэ ин зэрыхуащIыр, къызыхэкIар зэращымыгъупщэр, я щэнхабзэ хъугъуэфIыгъуэр, хабзэр, бзэр щIэблэм зэрырагъащIэр.
— Иджыблагъэ зэщхьэгъусэхэу Апхуд Русланрэ Жыкъуэ Залинэрэ, пшынауэ Iэзэ Гуэнгъэпщ Артур сымэ дызэгъусэу Америкэм и Штат Зэгуэтхэм драгъэблагъащ. Ди гупым Нью-Джерси къалэм концертитI щыттащ. Пшыхьхэр Апхуд Руслан иригъэкIуэкIащ. Адыгэхэм я гъусэу къэрэшейхэми концертхэм зыкърагъэхьэлIащ. Си цIыхубэ уэрэдыжьхэр, Артур и макъамэхэр, Русланрэ Залинэрэ ягъэзэщIа лъэпкъ къафэхэр хуабжьу ягу зэрыдыхьам и щыхьэту Iэгуауэшхуэ тхуаIэтащ, — жеIэ Ольгэ. — Нью-Джерси щылажьэ Адыгэ ФIыщIэ Хасэм нэхъапэIуэкIэ сригъэблагъэу щхьэзакъуэ концертитI щыстауэ зэрыщытар си гум IэфIу къинэжат. Къытрагъэзэжу дызэрырагъэблэгъар гуапэ сщыхъуащ.
Ольгэ егъэзащIэ КIыщокъуэ Алим, Сэхъу Хьэсэн, Къанкъул ФIыцIэ, Къэбэрдокъуэ Борис, Къущхьэ Тыгъуэн, Кулиев Къайсын, ТIэш Хьэмид, ЗэрамыщIэ Заретэ, Тубай Артур, Думэн Мурэдин, Джэдгъэф Хъусен, Молэ Владимир, Блашэ Владимир, Щомахуэ Хьэсэнбий, Сэншокъуэ Iэсият, Усваев Амур, Зумакуловэ Танзилэ, Асановэ Кулинэ, Лий Аслъэн, Зэгъэщтокъуэ Людэ, АфэщIагъуэ Зое, Даур Аслъэн, Вындыжь Марие, Бетыгъуэн Iэуес, Къэшэж Иннэ, Амирамов Ефрем, Росинская Ольгэ сымэ я псалъэхэмрэ макъамэхэмрэ зыщIэлъ уэрэдхэр. КъищынэмыщIауэ, адыгэ уэрэдыжьхэми гулъытэ ин яхуещI, иужьрей зэманым макъами етх.
Иджырей уэрэджыIакIуэ куэдым я гъусэу Сокъур Ольгэ утыку къохьэ. Апхуэдэхэщ Нэхущ Чэрим, Зеущэ Iэуес, Хъыжьырокъуэ СулътIан, Манар Абделчэрим, Аслъэн Iэсият, Газаев Алим, Уэзрокъуэ Чэрим, Мэрем Гокхъан сымэ, нэгъуэщIхэри.
— Макъамэм зэрызихъуэжым хуэдэу, цIыхум и гупсысэкIэми зеужь. Зи псалъэхэр мыхьэнэншэ, пкъы зыщIэмыт уэрэдхэм дрихьэлIэми, щыIэщ ущедаIуэкIэ дамэ къыптезыгъакIэ, псэ зыхалъхьа уэрэдхэр, — жеIэ Ольгэ. — ЦIыхубэм ягу дыхьа пасэрей адыгэ уэрэдыжьхэр оранжировкэ сощI, я лъабжьэр, я пкъыр къэзгъэнэжу изогъэфIакIуэ. Апхуэдэ уэрэд зыбжанэ утыку къисхьащ. ХущIыхьэгъуэ згъуэтмэ, цIыхубэ уэрэдыжьхэри згъэзащIэ иджырей уэрэдхэри щызэхуэхьэса альбом-хэр къыдэзгъэкIыжыну си хъуэпсапIэщ. Си лэжьыгъэ и лъэныкъуэкIэ зы гукъеуэ сиIэщ. Апхуэдэу зэманрэ мылъкурэ тезгъэкIуадэу гугъу сызыдехьу къэзгъэщIэрэщIэжа пасэрей цIыхубэ уэрэдыжьхэр щIалэгъуалэм япхъуатэу къызэрыслъамыгъэсыжыр си жагъуэ мэхъу. Лэжьыгъэр зейм и гуащIэр къалъытэрэ пщIэ хуащIу щытамэ, хъарзынэт.
Ольгэ и дуней тетыкIэри дахэщ. И лэжьэгъухэми къэзыцIыхухэми ар фIыуэ къалъагъу, гушыIэ дахэ зэрыхэлъым, зэрыцIыху гуапэм папщIэ. Сокъурым и гур нэхъ щыхэхъуэр цIыхухэм я пащхьэ уэрэдыщIэхэр къыщрихьэращ. УэрэджыIакIуэ пажэм и гуащIэмрэ и зэфIэкIымрэ къалъытэри, хуэфащэ гулъытэхэр мызэ-мытIэу къыхуащIащ, щIыхьыцIэхэр, фIыщIэ, щытхъу тхылъхэр къыхуагъэфэщащ. Сокъур Ольгэ и юбилей пшыхьыр иджыблагъэ щагъэлъапIэм, Дунейпсо Адыгэ Хасэм и тхьэмадэ Сэхъурокъуэ Хьэутий абы иритащ я IуэхущIапIэм къыбгъэдэкI щIыхь тхылъымрэ дамыгъэмрэ, адыгэ лъэпкъым и къэкIуэнум зэрытелажьэм папщIэ. УэрэджыIакIуэхэм ящыщу апхуэдэ пщIэрэ гулъытэрэ япэ дыдэу зыхуащIар Сокъур Ольгэщ. Ар артистым и утыку итыкIэ дахэм, и лэжьыгъэм къыпэкIуащ.
УэрэджыIакIуэм и насып къигъэхъуапIэр и адэ-анэр, и дэлъхур, и шыпхъур, ипхъу Чэгъэду Залинэрэ и малъхъэ Фиалэ Паволрэ къащIэхъуа Эмилирэ Дариусрэщ. Ахэр Словакием щопсэу. ЩIэх-щIэхыурэ къэкIуэжурэ анэр, анэшхуэр ягъэгуфIэ. Ди гуапэщ абыхэм я гуфIэгъуэ куэд илъагъуну, дуней дахэм гу щихуэну.
ТЕКIУЖЬ Заретэ.
